[pic] | EUROOPAN YHTEISÖJEN KOMISSIO |

Bryssel 8.10.2009

KOM(2009)537 lopullinen

Ehdotus

NEUVOSTON PÄÄTÖKSEKSI

Euroopan yhteisön puolesta omaksuttavasta kannasta Välimeren suojelemista maalta peräisin olevalta ja maalla tapahtuvan toiminnan aiheuttamalta pilaantumiselta koskevan pöytäkirjan 15 artiklan mukaisesti tapahtuvaa alueellisten toimintasuunnitelmien hyväksyntää koskevaan ehdotukseen

PERUSTELUT

1. Yhteisö ja Välimeren alueen jäsenvaltiot ovat Välimeren merellisen ympäristön ja rannikkoalueiden suojelemisesta tehdyn yleissopimuksen (Barcelonan yleissopimus) ja sen Välimeren suojelemista maalta peräisin olevalta ja maalla tapahtuvan toiminnan aiheuttamalta pilaantumiselta koskevan pöytäkirjan sopimuspuolia.

2. Yleissopimuksen ja pöytäkirjan kohteena ovat ympäristönsuojelu ja erityisesti vesien suojelu pilaantumiselta, joita säännellään pitkälti yhteisön lainsäädännöllä (esim. vesipuitedirektiivillä, yhdyskuntajätevesien käsittelyä koskevalla direktiivillä ja meristrategiapuitedirektiivillä). Koska yleissopimuksella ja pöytäkirjalla myönnetään oikeuksia ja asetetaan velvoitteita tällä alalla, on yhteisön edun mukaista varmistaa johdonmukaisuus yhteisön politiikan ja lainsäädännön tavoitteiden sekä näissä välineissä määrättyjen sitoumusten välillä.

3. Maalta peräisin olevaa pilaantumista koskeva pöytäkirja tuli voimaan 11. toukokuuta 2008, ja siinä määrätään, että sopimuspuolten kokous hyväksyy alueellisia toimintasuunnitelmia maalta peräisin olevan ja maalla tapahtuvan toiminnan aiheuttaman pilaantumisen estämiseksi. Kuten pöytäkirjan 15 artiklassa määrätään, kun alueelliset toimintasuunnitelmat on hyväksytty sopimuspuolten kokouksessa, niitä koskevista toimenpiteistä ja aikatauluista tulee sitovia.

4. MED POL, joka on asianomainen pilaantumista käsittelevä yleissopimuksen tekninen elin, on tarkastellut kolmea alueellisen toimintasuunnitelman ehdotusta (jotka koskevat BOD5:n vähentämistä, DDT:n asteittaista poistamista ja seitsemää muuta ainetta, jotka ovat myrkyllisiä, hajoavat huonosti, kertyvät eliöihin ja kaukokulkeutuvat laajalti) ja hyväksynyt ne. Jätteitä koskevat oikeudelliset käsitteet perustuvat alan tärkeimpiin kansainvälisiin sopimuksiin, kuten vaarallisten jätteiden maan rajan ylittävien siirtojen ja käsittelyn valvontaa koskevaan Baselin yleissopimukseen ja pysyviä orgaanisia yhdisteitä koskevaan Tukholman yleissopimukseen.

5. Ehdotettuihin suunnitelmiin sisältyvät määräykset pohjautuvat pääasiassa kansainvälisiin sopimuksiin, joiden sopimuspuolia yhteisö ja jäsenvaltiot ovat, joten niiden täytäntöönpanon ei pitäisi aiheuttaa muutoksia asianomaisiin politiikkoihin ja välineisiin EU:ssa, koska kaikkea EU:n lainsäädäntöä, kuten yhdyskuntajätevesien käsittelyä koskevaa direktiiviä, sovelletaan yhdessä uimavesi- ja vesipuitedirektiivissä määrättyjen vaatimusten kanssa.

6. Edellä sanotun perusteella yhteisön olisi puollettava maalta peräisin olevaa pilaantumista koskevan pöytäkirjan mukaisesti tapahtuvaa edellä mainittujen alueellisten toimenpiteiden hyväksymistä Marrakechissa 3.–5. marraskuuta 2009 pidettävässä Barcelonan yleissopimuksen sopimuspuolten 16. varsinaisessa kokouksessa.

7. Koska sopimuspuolten kokouksessa hyväksyttävillä päätöksillä on oikeudellisia vaikutuksia, yhteisön olisi määriteltävä kanta Euroopan yhteisön perustamissopimuksen 300 artiklan 2 kohdan toisen alakohdan mukaisesti. Sen vuoksi on tarpeen, että neuvosto tekee päätöksen komission ehdotuksen perusteella. Kuten Euroopan yhteisön perustamissopimuksen 300 artiklan 2 kohdan kolmannessa alakohdassa edellytetään, Euroopan parlamentille on viipymättä annettava täydelliset tiedot yhteisön kannan määrittelemisestä.

Ehdotus:

NEUVOSTON PÄÄTÖS,

Euroopan yhteisön puolesta omaksuttavasta kannasta Välimeren suojelemista maalta peräisin olevalta ja maalla tapahtuvan toiminnan aiheuttamalta pilaantumiselta koskevan pöytäkirjan 15 artiklan mukaisesti tapahtuvaa alueellisten toimintasuunnitelmien hyväksyntää koskevaan ehdotukseen

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 175 artiklan 1 kohdan yhdessä 300 artiklan 2 kohdan toisen alakohdan kanssa,

ottaa huomioon komission ehdotuksen[1],

sekä katsoo seuraavaa:

8. Yhteisö ja Välimeren alueen jäsenvaltiot ovat Välimeren merellisen ympäristön ja rannikkoalueiden suojelemisesta tehdyn yleissopimuksen[2] ja sen Välimeren suojelemista maalta peräisin olevalta ja maalla tapahtuvan toiminnan aiheuttamalta pilaantumiselta koskevan pöytäkirjan[3] sopimuspuolia.

9. Ympäristönsuojelua säännellään pitkälti yhteisön lainsäädännöllä, ja tämä koskee myös vesien suojelua pilaantumiselta. Koska yleissopimuksella ja pöytäkirjalla myönnetään oikeuksia ja asetetaan velvoitteita tällä alalla, on yhteisön edun mukaista varmistaa johdonmukaisuus yhteisön politiikan ja lainsäädännön tavoitteiden sekä näissä välineissä määrättyjen sitoumusten välillä.

10. Maalta peräisin olevaa pilaantumista koskevassa pöytäkirja tuli voimaan 11 päivänä toukokuuta 2008 ja siinä määrätään, että alueelliset toimintasuunnitelmat ja ohjelmat, mukaan lukien toimenpiteet ja aikataulut, hyväksytään sopimuspuolten kokouksessa maalta peräisin olevan ja maalla tapahtuvan toiminnan aiheuttaman pilaantumisen estämiseksi. Kun yleissopimuksen sopimuspuolten kokous hyväksyy suunnitelmat, niitä koskevista toimenpiteistä ja aikatauluista tulee sitovia 180 päivän kuluttua ilmoituksen antamisesta sopimuspuolille.

11. Elin, jonka sopimuspuolet nimittivät valmistelemaan sopimuspuolten kokousta, laati kolme alueellisten toimintasuunnitelmien luonnosta (jotka koskevat BOD5:n vähentämistä, DDT:n asteittaista poistamista ja seitsemää muuta ainetta, jotka ovat myrkyllisiä, hajoavat huonosti, kertyvät eliöihin ja kaukokulkeutuvat laajalti), jotka yleissopimuksen asianomainen tekninen elin hyväksyi tarkastelun jälkeen.

12. Yhteisön ja jäsenvaltioiden olisi tehtävä tiivistä yhteistyötä Välimeren merellisen ympäristön ja rannikkoalueiden suojelemisesta tehdyn yleissopimuksen sopimuspuolten 16. varsinaisessa kokouksessa varmistaakseen, että lopullisesti hyväksytyt alueelliset toimintasuunnitelmat ovat yhteisön lainsäädännön mukaisia.

13. Sen vuoksi ehdotettujen alueellisten toimintasuunnitelmien hyväksymistä olisi puollettava;

ON PÄÄTTÄNYT SEURAAVAA:

Ainoa artikla

Välimeren merellisen ympäristön ja rannikkoalueiden suojelemista koskevan pöytäkirjan sopimuspuolten 16. varsinaisessa kokouksessa yhteisön olisi puollettava yhdyskuntajätevesistä peräisin olevan BOD5:n vähentämistä, aldriinin, klordaanin, dieldriinin, endriinin, heptakloorin, mirexin ja toksafeenin kieltämistä sekä DDT:n asteittaista kieltämistä koskevien alueellisten toimintasuunnitelmien hyväksymistä, joka tapahtuu Välimeren suojelemista maalta peräisin olevalta ja maalla tapahtuvan toiminnan aiheuttamalta pilaantumiselta koskevan pöytäkirjan 15 artiklan mukaisesti.

Tehty Brysselissä

Neuvoston puolesta

Puheenjohtaja

[1] EUVL C , , s. .

[2] EYVL L 240, 19.9.1977, s. 1, ja EYVL L 322, 14.12.1999, s. 32.

[3] EYVL L 322, 14.12.1999, s. 18.